Kontrola označovania energeticky významných výrobkov 
energetickým štítkom - výsledky

Označovaním výrobkov energetickými štítkami sa potenciálnym kupujúcim poskytujú doplňujúce štandardizované informácie o nákladoch spojených s prevádzkou energeticky významných výrobkov súvisiacich so spotrebou energie. Pojem energeticky významný výrobok zahŕňa také výrobky, ktoré majú vplyv na spotrebu energie počas používania.                    Z energetického štítku sa môže spotrebiteľ dozvedieť informácie o spotrebe elektrickej energie daného spotrebiča, jeho energetickej triede a ďalších parametroch. 

Povinnosť označovať výrobky energetickými štítkami vyplýva zo zákona č.182/2011 Z.z., o štítkovaní energeticky významných výrobkoch a o zmene a doplnení niektorých zákonov, ktorý je implementáciou smernice Európskeho parlamentu a Rady č.2010/30/EÚ. Podrobnosti týkajúce sa štítku a informačného listu každého typu výrobku stanovujú delegované nariadenia Komisie.

Slovenská obchodná inšpekcia (ďalej len SOI) v období  mesiacov marec až december                 roku 2014 vykonávala kontroly plnenia požiadaviek na štítkovanie energetických významných výrobkov, ktoré podliehajú nasledujúcim smerniciam Komisie (ES) a delegovaným nariadeniam Komisie (EÚ):

Nariadenie vlády SR č.210/2002 Z.z. – kombinované práčky so sušičkou
Nariadenie vlády SR č.229/2003 Z.z. – elektrické rúry
Delegované nariadenie Komisie č.1059/2010 – umývačky riadu,
Delegované nariadenie Komisie č.1060/2010 – chladiace spotrebiče,
Delegované nariadenie Komisie č.1061/2010 – práčky,
Delegované nariadenie Komisie č.1062/2010 – televízne prijímače,
Delegované nariadenie Komisie č.392/2012   – bubnové sušičky.

Požiadavky na označovanie energetickými štítkami pre sortimentné skupiny kombinované práčky so sušičkou a elektrické rúry sú stanovené v uvedených nariadeniach vlády SR, ktoré sú transpozíciou príslušných smerníc. Na rozdiel od nich, požiadavky na označovanie energetickými štítkami pre sortimentné skupiny - umývačky riadu, chladiace spotrebiče, práčky, televízne prijímače a bubnové sušičky sú stanovené vo vyššie uvedených delegovaných nariadeniach Komisie, ktoré sú záväznými právnymi aktami priamo uplatniteľnými v celej EÚ.

Obsah kontroly

Kontrola označenia vyššie uvedených energeticky významných výrobkov uvedených na trh po termíne uplatňovania príslušného nariadenia vlády SR alebo delegovaného nariadenia Komisie (EÚ), ktoré boli v ponuke pre spotrebiteľa zahŕňala, či:

•	výrobky sú  označené energetickými štítkami a či tieto obsahujú všetky požadované údaje podľa platných predpisov,
•	energetický štítok je umiestnený takým spôsobom, aby bol jasne viditeľný a nezastretý,
•	reklamný materiál pre konkrétny model, uvádza triedu energetickej efektívnosti ak sa v ňom uvádzajú informácie týkajúce sa energie alebo ceny,
•	technicko-propagačný materiál týkajúci sa konkrétneho modelu, kde sa opisujú jeho osobitné technické vlastnosti, obsahuje odkaz na triedu energetickej efektívnosti,
•	energeticky významný výrobok predávaný prostredníctvom internetového obchodu, pri ktorom sa dá predpokladať, že koncový používateľ neuvidí vystavený predmetný výrobok, sa predáva s informáciami poskytovanými dodávateľmi v súlade s platnými predpismi.

Poznámka:	Povinnosti súvisiace s náležitosťami energetického štítkovania stanovuje                  zákon č.182/2011 Z.z. o štítkovaní energeticky významných výrobkoch a o zmene a doplnení niektorých zákonov.

Výsledky kontroly

V sledovanom období vykonala SOI 139 kontrol, pričom nedostatky boli zistené                      pri 25 kontrolách, čo predstavuje 18%. Výsledky kontroly energetického štítkovania výrobkov v roku 2014 sú uvedené v tabuľke.

Výsledky kontroly energetického štítkovania výrobkov v r. 2014

Energetické štítkovanie 	Počet kontrol/ kontroly 
s nedostatkom	Počet kontrolovaných modelov	Počet kontrolovaných štítkov	Počet kontrolovaných modelov pri predaji cez internet	Počet kontrolovaných reklamných letákov, technicko-propagačných materiálov	Počet modelov 
s nesúladom	
Smernica Komisie 96/60/ES, NV SR              č. 210/2002, kombinované práčky so sušičkou	139 / 25	6	6	0	3	0	
Smernica Komisie 2002/40/ES, NV SR č.229/2003, elektrické rúry		176	124	0	20	55	
Delegované Nariadenie Komisie (EÚ) 1059/2010, umývačky riadu		88	88	42	7	2	
Delegované Nariadenie Komisie (EÚ) 1060/2010, chladiace spotrebiče		261	261	43	43	1	
Delegované Nariadenie Komisie (EÚ) 1061/2010, práčky		60	60	42	60	26	
Delegované Nariadenie Komisie (EÚ) 1062/2010, televízory		164	164	49	6	12	
Delegované Nariadenie Komisie (EÚ) 392/2012, bubnové sušičky		43	43	42	6	7	

Graf č.1 – Zastúpenie jednotlivých sortimentných skupín pri kontrolách

Výsledky kontrol ukazujú, že najväčšie nedostatky boli zistené pri kontrolách plnenia požiadaviek elektrických rúr na pečenie. Pri 52 druhoch nebol spolu s  výrobkom vystavený energetický štítok vôbec a v 3 prípadoch nebol vystavený energetický štítok v kodifikovanej podobe štátneho jazyka.

Upozornenie:	
Od 1. januára 2015 sa v sortimente elektrické rúry uvedených na trh po tomto termíne uplatňuje delegované nariadenie Komisie (EÚ) č.65/2014, ktorým sa dopĺňa smernica Európskeho parlamentu a Rady 2010/30/EÚ, pokiaľ ide o ich označovanie energetickými štítkami a ktorým sa ruší  smernica Komisie 2002/40/ES t.j. aj jeho transpozícia                    NV SR č.229/2003 Z.z..

Inšpektori SOI umožnili kontrolovaným osobám dobrovoľne odstrániť zistené nedostatky s tým, že do ich odstránenia tieto druhy prestanú predávať.

Prehľad, ktoré energeticky významné výrobky patria pod legislatívu energetického štítkovania a ekodizajnu je možné nájsť na webe SOI v sekcii informácie pre verejnosť.